ДЕЛЕГИРАН РЕГЛАМЕНТ (ЕС) № 949/2014 НА КОМИСИЯТА
от 4 септември 2014 година
за определяне на временни извънредни мерки за сектора на млякото и млечните продукти под формата на удължаване на периода на прилагане на публична интервенция за масло и обезмаслено мляко на прах през 2014 г.
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 219, параграф 1 във връзка с член 228 от него,
като има предвид, че:
(1)
На 7 август 2014 г. правителството на Русия въведе забрана за вноса на някои продукти от Съюза в Русия, включително мляко и млечни продукти. Тази забрана създаде опасност от смущения на пазара поради вероятността от значителни спадове в цените, дължащи се на внезапното отпадане на този важен експортен пазар.
(2)
Поради това на пазара възникна ситуация, при която мерките, които са на разположение съгласно разпоредбите на Регламент (ЕС) № 1308/2013, се оказват недостатъчни.
(3)
В член 12, буква д) от Регламент (ЕС) № 1308/2013 се предвижда, че за масло и обезмаслено мляко на прах публична интервенция може да бъде прилагана от 1 март до 30 септември.
(4)
С цел да се предотвратят значително намаление на цените и пазарни смущения, е от съществено значение възможността за публична интервенция да се запази и след 30 септември 2014 г.
(5)
Поради това е целесъобразно периодът за интервенционно изкупуване на масло и обезмаслено мляко на прах да се удължи до 31 декември 2014 г..
(6)
За да се постигне незабавно въздействие върху пазара и да се допринесе за стабилизирането на цените, временната мярка, предвидена в настоящия регламент, следва да влезе в сила в деня след деня на публикуването ѝ.
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 12, буква г) от Регламент (ЕС) № 1308/2013, периодът, през който може да бъде прилагана публична интервенция за масло и обезмаслено мляко на прах за 2014 г., се удължава до 31 декември 2014 г.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 4 септември 2014 година.